હીરા ઉદ્યોગ માટે કામ કરતી સંસ્થા સુરત ડાયમંડ એસોસિયેશન આ પરિસ્થિતિ પર નજર રાખી રહ્યું છે. એસોસિયેશનના પ્રમુખ દિનેશ નાવડિયા કહે છે, “હાલ સુધી કૅશ પર જ વહેવાર ચાલતો હોવાથી મોટી સમસ્યા છે. નાના કારખાનેદાર જેઓ ૧૦ ઘંટી ચલાવતા હતા તેમને પણ અઠવાડિયે રૂ. ૨થી ૩ લાખની કૅશની જરૂર રહેતી હતી પરંતુ હાલ બેંકમાંથી ૫૦,૦૦૦ રૂપિયા ઉપાડવાની જ મર્યાદા છે. તે પણ મળે કે નહીં તેની કોઇ ગેરંટી નથી. એટલે સમસ્યા તો છે પરંતુ મોટાભાગનાં કારખાનાં શરૂ થઇ ગયાં છે. મહિના પછી જ્યારે પગાર કરવાનો સમય આવશે ત્યાં સુધીમાં બેંકો પૈસા આપતી થઇ જાય તેવી આશા છે.”